《山栖》
宋代·释文珦

十载栖山楹，影不入州县。
地偏交易绝，心閒体逾健。
脱粟无宿储，坏衣多断线。
人皆为吾忧，吾乐未尝变。
上下岩壑间，幽赏不知倦。
一一全天真，断断非饰缘。
西峰炼金客，邂逅时相见。
谈笑辄忘形，殊亦谐素愿。
古者贤达人，道或在贫贱。
往躅良可循，维以谨缱绻。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。